Domina Shopping
Tirdzniecības centrs "Domina Shopping" ir viens no lielākajiem tirdzniecības centriem Rīgā. Tas atrodas Teikas apkaimē, Ieriķu ielā 3, pie Zemitāna tilta un netālu no Brīvības gatves. Tas atrodas bijušās rūpnīcas VEF telpās, kas tika pārbūvētas. "Domina Shopping" koncepcijas veidotājs bija itāļu investors Ernesto Preatoni, kurš sāka darbu Baltijas valstīs no Igaunijas, kur viņš 1999. gadā atvēra tirdzniecības centru "Kristiine Keskus" Tallinā. Viņa investīciju kompānija PK Investments (no Pro Kapital grupas) pārdeva "Domina Shopping" Vācijas fondam KanAm Grundinvest 2007. gada maijā par 150 miljoniem eiro. Tas bija viens no lielākajiem darījumiem Latvijas nekustamā īpašuma tirgū 2007. gadā. Tirdzniecības centra "Domina Shopping" īpašnieks un pārvaldnieks tagad ir "Eften Domina". Igaunijas fonds "EfTEN Kinnisvarafond II AS" to 2016. gada jūlijā iegādājās no Vācijas nekustamo īpašumu investīciju fonda "KanAm Grund Kapitalanlagegesellschaft mbH" par 74,5 miljoniem eiro. 2022. gadā "Eften Domina" strādāja ar 12,8 miljonu eiro apgrozījumu un 3 miljonu peļņu.